MOŽNO SPRÍSTUPNIŤ

Predkladacia správa

Podľa § 7 ods. 1 zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov má mať Banková rada Národnej banky Slovenska šesť členov. Pritom členmi bankovej rady sú guvernér, dvaja viceguvernéri a traja ďalší členovia. Guvernéra a viceguvernérov podľa § 7 ods. 2 uvedeného zákona vymenúva a odvoláva prezident Slovenskej republiky na návrh vlády Slovenskej republiky schválený Národnou radou Slovenskej republiky.

Vzhľadom na to, že je nevyhnutné plynule zabezpečovať plnenie všetkých funkcií a úloh Národnej banky Slovenska, ktoré jej vyplývajú zo zákona Národnej rady Slovenskej republiky č. 566/1992 Zb. o Národnej banke Slovenska v znení neskorších predpisov, je potrebné doplniť neúplný počet členov bankovej rady. V súčasnosti nie sú obsadené miesta viceguvernérov Národnej banky Slovenska.

Z uvedených dôvodov v zmysle § 7 zákona NR SR č. 566/1992 Zb. o Národnej banke Slovenska v znení neskorších predpisov predkladám návrh na vymenovanie Dušana Keketiho za viceguvernéra Národnej banky Slovenska. Menovaný spĺňa všetky kritériá a podmienky na úspešný výkon funkcie viceguvernéra Národnej banky Slovenska.

Vzhľadom na ochranu osobnosti a osobných údajov sa v súlade s § 9 ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov nesprístupňuje časť materiálu.

Na základe článku 10 odseku 6 Smernice na prípravu a predkladanie materiálov na rokovanie vlády Slovenskej republiky nebol tento materiál predložený na medzirezortné pripomienkové konanie.

Schválenie predloženého materiálu nebude mať vplyv na rozpočet verejnej správy, na podnikateľské prostredie, nemá sociálne vplyvy a tiež nemá vplyvy na služby verejnej správy pre občana, na životné prostredie, informatizáciu spoločnosti, ani na manželstvo, rodičovstvo a rodinu.

Návrh na vymenovanie Dušana Keketiho za viceguvernéra Národnej banky Slovenska bol dňa 5. marca 2025 (č. uznesenia 115/2025) schválený vládou Slovenskej republiky.